khistorydata/jeongjo-sjw-relations huggingface dataset:
정조 1년
丁酉正月十四日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。國榮曰。昨日殿座。竟夕勞動。夜間聖體。若何。上曰。一樣矣。國榮讀奏禁府公事。上命書判付。又命書傳敎曰。黃海水使。其令仍爲辭朝後入侍。上曰。兵水使。卽古之節度也。責任甚重。而實難得人。是可悶矣。國榮曰。兵水使之難於得人。蓋有所由來者。欲擇兵水。則當自防禦而擇之。欲擇防禦。則當自邊地而擇之。欲擇邊地。則當自營將而擇之。欲擇營將。則當自訓鍊正副正而擇之。又究其本。則初入仕。是也。若自初仕而愼擇。初仕旣得人。則正與副正。可以得人矣。正與副正。旣得人。則邊地防禦。可以得人矣。邊地防禦。旣得人。則兵使水使。可以得人矣。是以凡事未嘗有本亂而末治者。至於蔭仕。亦莫不然。書所云愼厥終。惟其始者。實是格言也。上曰。卿言甚是。而愼初之戒。尤甚緊切矣。命退。諸臣以次出。
정조 1년
丁酉正月十四日巳時。上御興政堂。文臣殿講入侍時。行都承旨洪國榮。左承旨林鼎遠。右承旨李義翊。左副承旨鄭民始。右副承旨李秉鼎。同副承旨李鎭衡。假注書李兢淵金勉柱。記注官卜台鎭。記事官林錫喆。試官左議政金尙喆。刑曹判書鄭尙淳。吏曹參判沈履之。刑曹參議李崇祜。副司直閔鍾燮。兵曹參知林得浩。副司直李亨逵進伏訖。上曰。講員催促應講。可也。尙喆進前問候曰。昨日終夕勞攘。聖體。若何。上曰。一樣矣。尙喆曰。明日次對。依例擧行乎。上曰。依例爲之。講員孫碩周進伏。上曰。此人居在。何處乎。碩周曰。居在北道矣。上曰。汝爲道科乎。碩周曰。然矣。上曰。其時試官爲誰。而取幾人乎。尙淳曰。臣爲其時試官。而取六人矣。講次至金宇鎭。上曰。禹貢。可謂大篇。而金宇鎭。能善讀。而文義亦善對矣。僉曰。然矣。上曰。應講者過半乎。義翊曰。餘者七人矣。上曰。試官及侍衛少退。少頃。上命試官入侍。試官進伏。上曰。金宇鎭。當居首矣。民始曰。牲爲三通三略矣。秉鼎曰。擧子權儐。全昧筵體。及其不通文義。收牲之際。其所奏對。有若分疏。事極駭然。請推考。上曰。生疎所致。置之。可也。盡講禮畢。試官及侍衛皆先退。上還內。副提調請進湯劑。上曰。入之。醫官慶絢奉進湯劑。上進御。命退。承史退出。
정조 1년
丁酉正月十四日申時。上御尊賢閣。黃海水使入侍時。黃海水使黃寀。同副承旨李鎭衡。假注書金勉柱。記注官卜台鎭。記事官林錫喆進伏訖。上曰。水使年。今幾何。寀曰。七十五歲矣。上曰。與昌城尉爲幾寸乎。寀曰。十一寸矣。上曰。近來亦有年滿後閫任者乎。寀曰。金相玉。七十六歲爲之。而此外亦有之矣。上曰。聞有宿望。故銓曹特爲檢擬。下去後。須着念爲之。可也。仍命先退。上命書傳敎曰。右承旨馳詣太廟徽寧殿延福殿景慕宮奉審後。進排官諸執事。摘奸以來。上曰。副提調持加減心腎湯。入侍。出榻敎命退。承史退出。
정조 1년
丁酉正月十四日酉時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。上命讀奏公事。仍命書判付。國榮曰。左承旨以講經出榜事俄入。惶恐待罪。故門限將至。而不得出去矣。上曰。勿待罪。退去事。分付。命退。諸臣以次退出。
정조 1년
丁酉正月十四日初更三點。上御尊賢閣。同副承旨玉堂上下番入侍時。同副承旨李鎭衡。副應敎林蓍喆。副校理沈煥之。假注書金勉柱。記注官卜台鎭。記事官林錫喆進伏訖。上曰。宣公奏議刊印之役。今至何境耶。蓍喆曰。刊役。尙遠矣。上曰。上番在襄陽時。前年秋事。何如。蓍喆曰。年事未免凶歉。而山峽面尤甚。故臣待罪本府時。與道臣相議設賑。而未及爲之矣。上曰。玉堂有名臣奏議。幾秩乎。蓍喆曰。未詳矣。上曰。夜對方欲進講此冊。上下番退去。考出後來稟於閤外。則當有下敎者矣。玉堂先退。上曰。各道放未放。注書抄出謄入。可也。命退。承史退出。
정조 1년
行都承旨洪國榮藥院直。左承旨林鼎遠坐。右承旨李義翊坐直。右副承旨鄭民始坐直。右副承旨李秉鼎坐。同副承旨李鎭衡坐。注書二員未差。假注書李兢淵藥院直金勉柱仕直。事變假注書李運彬仕。
정조 1년
藥房都提調鄭存謙。提調徐命善。副提調洪國榮啓曰。伏未審日間。聖體。若何。臣等。今日率諸御醫。趙早入診。詳察聖候爲宜。王大妃殿氣候。何如。惠慶宮氣候。何如。臣等。不任區區憂慮。敢來問安。竝此仰稟。答曰。知道。
정조 1년
李義翊啓曰。新除授漢城府右尹趙㻐。除拜後過三日。不爲出肅。依定式推考警責。仍卽牌招察任。何如。傳曰。允。
정조 1년
鄭民始。以都摠府言啓曰。今日入直內三廳武兼禁軍及殺手等技藝。中日廳習射。而武藝別監軍兵等。出去景福宮試放事。請出標信。傳曰。知道。
정조 1년
咸鏡監司狀啓。咸興居全厚贊妻趙召史等燒死事。傳于林鼎遠曰。令本道恤典擧行。
정조 1년
以掌令朴在源。正言鄭志儉成鼎鎭牌不進罷職傳旨。傳于鄭民始曰。只推。
정조 1년
備忘記。今下弓矢。廣梁僉使金兌運。豊山萬戶張再河處給送。
정조 1년
吏曹口傳政事。以尹致性爲兵曹正郞。沈念祖爲兵曹正郞。
정조 1년
傳于李秉鼎曰。中官乏人。李秀采金壽敏金德瑞。不過一時申飭。竝敍用。
정조 1년
傳于鄭民始曰。騎馬一匹立之。
정조 1년
林鼎遠啓曰。明日常參經筵。取稟。傳曰。只晝講。
정조 1년
李秉鼎啓曰。大司憲李命植牌不進。執義金亮行在外。掌令朴在源牌不進。掌令兪彦鏶在外。持平金鍾厚在外。徐郁修在外。今日以監察茶時之意。敢啓。傳曰。知道。
정조 1년
李秉鼎。以義禁府言啓曰。因平安監司徐命膺査啓。本府回啓內。義州前府尹洪檍拿問定罪事。允下矣。洪檍。今方待命。卽爲拿囚之意。敢啓。傳曰。知道。
정조 1년
又以義禁府言啓曰。忠淸道放未放回啓判付內。埏申德龍竝放送。平安道放未放回啓判付內。金若鍊者斤德放送。全羅道放未放回啓判付內。𤈻尹光紹竝放送。慶尙道放未放四啓判付內。具普萬尹蓍東申大益鄭忠周竝放送。咸鏡道放未放回啓判府內。沈偗之孫孝忠竝放送事。啓下矣。牙山縣定配罪人埏。報恩縣定配罪人申德龍。朔州府減死定配罪人金若鍊。渭原郡定配罪人者斤德。珍島郡安置罪人𤈻。靈巖郡投畀罪人尹光紹。巨濟府勿限年定配罪人具普萬。南海縣島配罪人尹蓍東。熊川縣定配罪人申大益鄭忠周。明川府定配罪人沈偗之。會寧府邊遠定配罪人孫孝忠等。竝依判付放送。平澤縣徒二年半定配罪人金益彬。慶山縣徒三年定配罪人鄭允德等。依本府回啓。竝放送事。分付各該道臣之意。敢啓。答曰。知道。
정조 1년
丁酉正月十五日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。國榮曰。夜間聖候。若何。上曰。一樣矣。國榮讀奏公事訖。上命書判付。國榮曰。朝講有命。而臺臣無入者。何以爲之乎。上曰。朝講停。晝講爲之。兼行次對。出榻敎上曰。晝講。以辰正爲之。賤臣承命出傳。上曰。大臣備局堂上引見。仍命退。諸臣以次退出。
정조 1년
丁酉正月十五日午時。上詣孝明殿。親行晝茶禮入侍時。左承旨林鼎遠。右承旨李義翊。左副承旨鄭民始。右副承旨李秉鼎。假注書金勉柱。記住官卜台鎭。記事官林錫喆進伏訖。上具衰服。就板位俯伏哭拜。詣香案前。焚香獻酌。降復位。俯伏哭拜。儀註上同禮畢。上還齋室。諸臣退出。
정조 1년
丁酉正月十五日申時。上御尊賢閣。都承旨入侍時。行都承旨洪國榮。假注書金勉柱。記注官卜台鎭。記事官林錫喆。醫官慶絢進伏訖。國榮請進湯劑。上命入之。慶絢奉進陽劑。上進御。慶絢先退。上命書傳敎曰。如參禮罪人李濟萬之那移。咸平罪人李章運之加分等。諸如此類之罪。雖是犯禁。與犯贜之減等徒年有異。該府依此知悉。一倂草記放送。上曰。軍器提調與織造色郞廳入侍。出榻敎軍器提調張志恒進伏曰。織造色郞廳。亦爲待令矣。上曰。置之。上曰。捕廳事。果得端緖耶。志恒曰。連爲跟捕。而尙木究得矣。命退。諸臣退出。
정조 1년
行都承旨洪國榮藥院直。左承旨林鼎遠坐。右承旨李義翊坐。左副承旨鄭民始坐。石副承旨李秉鼎坐直。同副承旨李鎭衡坐直。假注書李克淵藥院直金勉柱仕直。注書二員未差事變假注書李運彬仕。
정조 1년
李鎭衡啓曰。明日常參經筵。取稟。傳曰。只晝講。
정조 1년
李鎭衡啓曰。忠淸水使元厚鎭入侍罷退之後。不聽宣諭。直爲出去。事極矇然。不可無飭。推考警責。何如。傳曰。允。
정조 1년
下直。固城縣令沈鏶。咸鏡中軍李潤彬。豊山萬戶張再阿。
정조 1년
李秉鼎啓曰。大司憲李命植牌不進。執義金亮行在外。掌令朴在源牌不進。兪彦鏶在外。持平金鍾厚徐郁修在外。今日以監察茶時之意。敢啓。傳曰。知道。
정조 1년
李秉鼎啓曰。合辭方張之時。兩司無詣臺之員。除在外疏批未下外。呈告人員。竝卽牌招。何如。傳曰。允。
정조 1년
傳于李鎭衡曰。忠淸水使中軍營將。晝講。同爲入侍。
정조 1년
以掌令朴在源。司諫李謙彬。正言鄭志儉。成鼎鎭牌不進罷職傳旨。傳于李秉鼎曰。竝只推。
정조 1년
傳于洪國榮曰。副提調持加減心腎湯。入侍。
정조 1년
傳于李鎭衡曰。推考承旨入侍。
정조 1년
吏曹口傳政事。以趙㻐鄭晩淳爲同義禁。
정조 1년
李秉鼎。以兵曹言啓曰。新除授古豊山萬戶李億獜。猝得風病。四肢不仁。症勢危毒。時月內萬無差復登䄇之望。呈狀乞遞。實病旣如是。則邊將之任。不可久曠。依例罷黜。準期不敍。何如。傳曰。允。
정조 1년
鄭民始。以兵曹言啓曰。專經武臣講官加抄人員。依例別單書入之意。敢啓。傳曰。知道。
정조 1년
又以兵曹言啓曰。兼司僕將權拭。內禁衛將柳春馪。身病猝重。勢難供職。俱爲呈狀乞遞。領軍之將。不可久曠。竝姑改差。何如。傳曰。允。
정조 1년
李秉鼎。以兵曹言啓曰。文臣兼宣傳官曺遠振。素患痰癖之症。挾感添劇。無望供職。呈狀乞遞。侍衛之任。不可久曠。今姑改差。何如。傳曰。允。
정조 1년
李秉鼎。以義禁府言啓曰。如參禮罪人李濟萬之那移。咸平罪人李章運之加分。一倂草記放送事。命下矣。全羅道全州府參禮驛。徒三年定配罪人李濟萬。咸平縣加里驛。徒三年定配罪人李章運等。依傳敎放送。而慶尙道尙州牧洛原驛。徒三年定配罪人李邦榮。與李濟萬同罪。昌原府自如驛。徒三年定配罪人趙鎭禎。係是那移。忠淸道泰安郡下川驛。徒二年半定配罪人柳雲羽。係是加分。依傳敎竝放送之意。敢啓。答曰。知道。
정조 1년
大司成金夏材疏曰。伏以日月易邁。歲律已改。仰惟聖慕如新。益復罔極。仍伏念臣。向叨夏官也。衅咎之餘。未敢進身。略陳危悃。見閡喉司。遂乃黽勉出膺。以伸叩謝之忱。擬殫奔走之力。千萬不自意。國子新命。忽下於深夜持被之中。臣誠震愓惶愧。莫省攸措。退伏私次。歷日靡定。竊惟設官分職。何莫非難愼。而學校之政。所關尤重。其所以作成人才。導迪多士。專責是任。祖宗朝長德邃學之相望於遴選。固尙矣。近日人才。藉曰日下。選任之際。莫不以文學著稱。豈有如臣顓蒙倥侗之濫次其間者哉。念臣以至庸之恣。荷聖上特達之眷。當官則猥蒙勸勉。有罪則曲施涵貸。雖慈父之詔迷子。何以加此。每一念及。感涕沾襟。惟期量能度分。辭尊居卑。少效涓埃之報。今此職名。何嘗有一毫近似乎。矧今化理淸明。百度維新。政宜竣選師儒之長。以裨菁莪之化。而臣是何人。敢當此職。噫。所謂導迪作成。非可擬議於賤臣。不特臣自知明甚。抑亦聖鑑之所俯燭。臣不必覼縷。而雖以尋常擧行課製言之。向來被罪。實由於猥參考試之列。則僨敗之地。理宜斂跡。臣若强以區別。晏然承當。則諸生之笑于列者。必曰。夫夫也。不識羞恥。尙可周旋於禮法之場乎云爾。則臣雖欲抗顔於皐比。其可得乎。昨日文臣殿講。考官有命。而情病俱苦。亦未得趨承。尤增惶悚。玆敢冒入文字。仰暴衷懇。乞降威罰。以肅朝綱。以安賤分。公私不勝幸甚。答曰。省疏具悉。爾其勿辭。察職。
정조 1년
校理李在學疏曰。伏以臣於島配罪人尹蓍東特放之命。有不勝憂慨者。略此冒陳之。噫。蓍東之負犯。何如。關係何如也。難貰之罪。臺章已悉。竄配之典。在渠爲幸。今此特宥之擧。有若尋常罪過之遇赦卽放者然。臣竊爲殿下惜之也。率是以往。則隄防將至於解弛。義理必歸於晦塞。此豈細慮也哉。且伏聞定配罪人金若鍊。亦在特放中。若鍊之當初酌處。已是寬典。不出半年。遽然全釋。如是而何以使怪鬼輩。有所懲畏乎。伏願深留聖念。亟寢兩罪人放送之命焉。答曰。省疏具悉。所陳是矣。而予意亦有在意。
정조 1년
右尹趙㻐疏曰。伏以歲序不淹。新元已屆。仰惟嚴廬哀慕。益復靡極。仍念臣。聖世之一棄物耳。滓釁深重。身名僇敗。雖沒齒斥廢。固無以少贖其尤。而始也薄勘從寬。遞止於泮任。繼而勅諭示警。勉出於籌堂。及夫特進闕員。法筵停講。則臣之罪於是益著。然猶乍罷旋敍。又有京兆除命。容之以天地之量。濡之以雨露之澤。臣亦人也。彝天未泯。感極涕逬。不覺襟袂之屢沾也。古人之告君也。有曰。忠不足以取信。故事事欲其自明。今臣。身親經歷。知其言之悲切也。然臣之所坐。不止於事。而在於言。不止於言。而在於心。心者無跡。故易疑而難暴。言者無形。故易爽而難辨。臣雖欲自明。其敢望天聽之有格乎。噫。臣以下劣之品。濫蒙恩造。致位宰列。縱未能砥行勅躬。以報聖眷。顧何忍懷私欺君。自壞其臣節也哉。惟其騃性昧事。狂言信心。竟速匪怒之敎。遂陷罔測之罪。有舌莫捫。無面可顯。區區自處之義。惟有杜門席藁。屛息省愆而已。陳章控籲。亦涉猥越。而召牌之下。旣不敢晏然承膺。又不敢昧然違逋。不得不冒死自列。而至若籌司還差之命。益增踧踖。伏乞聖慈。察臣垢穢之蹤。不可以洗拂。諒臣迂闇之識。不可以任使。將臣職名。先行刊汰。仍命選部。勿復檢擬。以安賤分。治臣前後罪犯。以昭法紀焉。答曰。省疏具悉。卿其勿辭。行公。
정조 1년
平安監司徐命膺疏曰。伏以星周于天。歲改其籥。惟玆月正元日。卽我殿下受終文祖之日也。伏惟感時之孝思靡極。撫辰之聖念益篤。嚴廬中宸。若爲淵衷。臣於客夜孤燭。徒自勞其五雲千里之夢也。仍念臣受任西門。行且一朞。精力素短於剸理。才識不嫺於機務。尋常應副。十顚八九。每事過之後。黙數諐尤。非不知早自引遞。期不誤淸明之化。而秪以聖恩之浩蕩如天。餘生之報答無地。姑且勉竭駑鈍。及其終不可强然後。據實祈免。方有合於至誠事君之道。故低徊隱忍。以至于是。顧今犬馬之齒。六旬而過二。星星者化而爲白。搖搖者變而欲脫。酬接簿書。有時坐睡。雖欲砥礪鞭策。以盡其報效之道。其勢亦不能自由。而三陽之節序倏屆。八邑之賑政方始。精抄分俵。雖責成於守令。來旬安集。必有待於道臣。以臣之精神筋力。其或能任此者乎。臣於此。若不決意遞免。使賑政僨誤。巡審婉晩。以致我聖上若保之澤。不得下究。則臣之罪當如何哉。玆不得不披瀝肝血。仰瀆崇聽。伏乞聖慈。察臣言之非出飾讓。念見識之不宜虛縻。亟遞臣所帶藩任。回授可堪之人。以幸民事。以安賤分。不勝大願。答曰。省疏具悉。卿無庸辭爲。欽哉。
정조 1년
全羅監司李普行疏曰。伏以臣。於去秋冬等。守令褒貶啓本開坼後。邸報等第謄本中。全州南平光陽三邑守令。皆以點下書出。故兼官封庫等事。依例一體擧行矣。及至大政之後。考見政目。則全州一邑外。南平光陽兩邑則不爲出代。故事甚訝惑。卽發急走。問于銓曹。則兩邑。初非點下。而邸報謄本之以點下書出者。蓋由於傳寫錯誤之致也。夫殿最等第之御覽黜陟。何等嚴重。而下吏之不少審愼。至於如此。實是從前所未有之事也。臣於是。只憑誤書之邸報。乃有此做錯之擧。其駭聽聞而損事體。爲如何哉。是實臣之意慮未周。不能先事致謹之故。而其謬誤不審之失。誠無所逃。玆敢枚擧事實。露章自列。伏乞聖明。亟命重勘。以昭法紀。以安私分。千萬幸甚。答曰。省疏具悉。卿勿辭焉。欽哉。
정조 1년
司直尹得養疏曰。伏以歲籥倐改。春序載回。伏惟我聖上攀慕之慟。益復靡極。仍伏念臣於新元賓對。猥隨諸臣之後。入覲耿光。粗伸頌祝之忱。千萬不自意天矚屢回。聖意特示。忽此晉秩之命。亦及無似之身。臣之惝怳懍愓。措躬無地之狀。竊想聖鑑。亦有俯燭者矣。顧今一初維新。百度淬勵。此時官人之道。雖下大夫以下。猶不可苟焉。況此八座峻選。豈人人所可濫竽而不少難愼。容易加之於千不近萬不堪之臣身。噫嘻。此何擧也。如臣者。以人則倥侗也。以跡則孤畸也。生逢明時。厚蒙國恩。節次推遷。致位宰列。揚歷內外。涯分已踰。回顧本末。伎倆畢露。平日所自勉者。只欲杜門養拙。斂跡於馳逐之場。量已守分。息念於進取之塗。投閑置散。庶了餘生。而今乃有隕自天。紆之以匪分之寵。不衷之譏。過福之災。猶屬臣一已而已。臣若感激恩榮。厭然冒承。終至速官謗而辱聖簡。則臣雖百死。何以贖其罪也。側聽多日。尙無司直之論。一向泯伏。亦非分義之所敢出。始乃冒入文字。仰暴䏏膈之懇。伏乞聖慈。天地父母。俯垂鑑諒。亟命收還臣新授資秩。以重公器。以安私分。不勝幸甚。答曰。省疏具悉。特陞意在。卿勿辭行公。
정조 1년
大司諫尹弘烈疏曰。伏以臣。庸魯巽愞。淸朝言責之任。自知不堪。前後臺地。一未承膺。諫長除命。適在親臨訊囚之日。他不暇顧。黽勉出肅。仍値歲律告新。賓對有命。只爲一瞻耿光。粗伸義分之計。雖不得不冒昧趨參。而知識昏憒。聞見謏寡。不能出一言論一事。伈伈而進。默默而退。不待人言之來。私心愧恧。已萬萬矣。近又以合辭闕啓。連日召牌儼臨。而狗馬賤疾。實無自力之望。荐犯違傲。祇切悚蹙。卽伏見重臣箚本。譏斥之言。實所愧服。遞差之請。猶失太寬。而聖批靳允。反以何必歸咎爲敎。臣於是。惶悶抑塞。尤不知措躬之所也。以此顔面。何可一刻晏冒。而旣被勘律之論。詣臺自列。亦所不敢。縮伏私次。恭俟嚴譴。伏乞聖明。亟命鐫削臣職名。以警含默之罪焉。臣於本職。便同旣遞。何敢以論責自居。而竊有耿耿愚衷。欲請而未及者。略此附陳焉。今年北路之凶荒。挽近所無。遐土絶徼。王化未霑。歉歲蚩氓。人心易騷。而如趾海述海翼雲等諸賊。謫在同道。必有乘時誑惑。從中煽動。以啓無窮之慮。臣謂趾海述海。姑先分配於他道海島。翼雲亦濟州移配。以絶其禍亂之源。斷不可已也。答曰。省疏具悉。所陳是矣。令該府。依特敎例。絶島地擧行。爾其勿辭。
정조 1년
丁酉正月十六日午時。上御興政堂。晝講入侍。忠淸水使順天營將咸興中軍同爲入侍時。特進官李福源。同知事沈履之。參贊官鄭民始。侍講官林蓍喆。檢討官沈煥之。宗臣凝善君爔。武臣金光宇。假注書金勉柱。記注官卜台鎭。記事官林錫喆。忠淸水使元厚鎭。順天營將金光運。咸興中軍李潤彬以次進伏訖。上讀前受音訖。上番林蓍喆進講春秋第二卷。自邾人。止其及宜矣。上讀新受音訖。蓍喆陳文義曰。春秋一部。勸善懲惡。筆法謹嚴。無非經國之常制。而今日所講三章。最是要切於治道者也。首章邾人伐宋。有誅亂逆絶其黨之義。殿下體念乎此。則今日三司之請。固當允從。而近日寬宥之典。反有乖於誅亂鋤黨之義也。故日昨僚員之陳疏。實出於憂慨之忱。伏望聖上。特體此章之旨。亟賜允從焉。第二章書螟。有敬天恤民之義。殿下體念乎此。而有高宗寅畏之心。行文王卽田之功。則困瘁之生民。得以回蘇。眷佑之天心。得以悅豫矣。第三章書日於公子彊之卒。有褒忠納諫之義。殿下體念乎此。而推大舜舍已之心法。成湯弗咈之道。則今日朝廷之上。言路大開。鯁直之言。日陳於前矣。殿下若於此數件事。深加體念。誠心做去。則挽回三代之治。卽在於一轉移之間矣。且三章中。又有殿下尤當愓然警省者。王安石不必論奏災傷之說。是也。宋臣富弼曰。人君所畏者天爾。苟不畏天。無不可爲之事。此誠萬世人辟之所可龜鑑處。而今此安石之言。可謂一言喪邦。有臣如此。安得免靖康南渡之禍乎。殿下每於此等處。勿以紙上之空言視之。有若親聽安石之言。痛加猛省。幽獨隱微之中。常若日鑑之天。臨之在上。母或少忽焉。上曰。所奏。甚好矣。下番沈煥之曰。胡傳以爲誅亂討賊。必深絶其黨。其黨猶必深絶。則元兇大憝。尤無可論也。聖人筆法。於此可鑑矣。至若王安石之不必奏災傷之說。蓋欲行新法。欺罔神宗也。論其情狀。眞小人也。然此非但爲安石之罪。神宗常時有惡聞之病。故此等壅蔽之言。乘間而進也。爲人君者。可不觀省也哉。郭公。善善而不能用。惡惡而不能去。遂亡其國。固其宜也。然或使之用善去惡。而所謂善而用之者。乃小人也。惡而退之者。乃君子也。則亦足亡其國也。然則人君不當循其好惡。惟當辨其邪正。以爲用舍也。辨之。當如何。亦惟曰。無私而已。無私則公。公則明。明則辨。伏願殿下。懋念于玆。福源曰。所謂深絶其黨云者。卽是治逆之大法也。適中今日之弊。伏望深念焉。僖伯之喪葬加一等。無益於死後。適足以彰其不用忠言之過也。此等處。亦加鑑戒焉。民始曰。特進官所達。誠好矣。然而隱公。猶能悔其不用忠言。葬以一等。特示不忘之意於僖伯身死之後。亦不害爲追來之道矣。上曰。二說。皆有所見。而隱公之自悔。猶勝於文過飾非者矣。講畢。命玉堂先退。上曰。水使中軍營將進前。元厚鎭金光運李潤彬進伏。上下詢姓名履歷後。上曰。中軍則職掌何事乎。潤彬曰。所掌。不過軍卒事。而便同監司之褊裨矣。上曰。朔數。幾何。潤彬曰。爲二十四朔矣。上曰。下去後別無所事。努力軍政。可也。命水使以下先退。民始曰。再明日武臣殿講時殿坐處所。以何處爲之乎。上曰。以興政堂爲之。命退。承史退出
정조 1년
丁酉正月十六日未時。上御尊賢閣。藥房副提調持湯劑入侍時。副是調洪國榮。假注書李兢淵。記注官卜台鎭。記事官林錫喆。醫官慶絢以次應伏訖。絢奉進湯劑。上進御。命書傳敎曰。歲翻而尙未一見。恩全君欑。給牒敍用。口傳付職。又命書曰。前摠戎使李柱國給牒。前觀象監提調朴宗德權噵竝敍用。仍命退。諸臣以次出。
정조 1년
丁酉正月十六日酉時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。國榮曰。捕廳譏捕罪人。已捉囚云矣。上曰。左捕將入侍。賤臣承命召入。捕盜大將張志恒進前。上曰。罪人已捉囚云。果已盤問乎。志恒曰。俄者坐起。施威嚴問。而屢次變辭。終不吐實矣。仍讀奏草供。上曰。罪人情狀。極爲巧惡。明當親問。而今日內更爲施威嚴問。期於得情。可也。仍命志恒先退。上曰。予於宮人中官之輩。不能善待。未免有怨謗之患。至於僞造王言。傳播中外。此實前古所未有之變怪也。然而罪人。尙未斯得。良可憤駭。國榮曰。孔子之言曰。女子與小人。爲難養也。近之則不遜。遠之則怨。聖人之訓。信不虛矣。每於任使之際。務盡包容之義。兼用嚴正之道。若非防微之事。杜漸之處。則細事闊之。小罪寬之。竝施恩威。得其歡心。宜矣。上曰。所陳正合御下之道。予當體念矣。命退。諸臣以次出。
정조 1년
丁酉正月十六日初更五點。上御尊賢閣。推考房承旨入侍時。右副承旨李秉鼎。假注書金勉柱。記注官卜台鎭。記事官林錫喆進伏訖。上命書傳敎曰。聞捕將所奏。端緖幾得。欲吐不吐。今則不可付諸捕廳。初欲庭鞫。又聞其情節。果不尋常云。明日親鞫爲之。上曰。親鞫處所。依例爲之。又敎曰。時原任大臣命招。左右捕將兩司禁府堂上。一竝待開門牌招。禁堂中呈辭者改差。其代。口傳差出。竝出榻敎命書傳敎曰。宮城扈衛。置之。禁軍只三番侍衡。又命書傳敎曰。罪人。待明朝直自捕廳上闕。命退。承史退出。
정조 1년
行都承旨洪國榮藥院直。左承旨林鼎遠坐。右承旨李義翊坐。左副承旨鄭民始坐直。右副承旨李秉鼎坐直。同副承旨李鎭衡坐。注書二員未差。假注書李兢淵藥院直金勉柱仕直。事變假注書李運彬仕。
정조 1년
下直。平陵察訪金應獜。通津府使洪雨輔。廣梁僉使金兌運。
정조 1년
有政。吏批。判書李徽之進。參判沈履之進。參議金彦鎬在外未肅拜。左副承旨鄭民始進。以鄭晩淳爲大司憲。金尙集爲大司諫。李顯永爲司諫。尹弼秉爲掌令。李敬一金履鏞爲正言。李命植爲兵曹參判。李洪載爲兵曹佐郞。尹得養爲知敦寧。朴明淳爲濟用副奉事。兼持平三單。李秉模趙時偉沈煥之。兼監察單。金憙。瓮津府使單。黃寀。
정조 1년
兵批。行判書洪樂性式暇。參判未差。參議金尙集病。參知林得浩入直進。左副承旨鄭民始進。護軍。李謙彬朴在源。司直。朴宗德金孝大權噵李在簡李命植尹弘烈趙榮鎭。司果。鄭志儉成鼎鎭。
정조 1년
兵曹口傳政事。以鶴林君焴爲都摠管。
정조 1년
以刑房都事李種徽禁推傳旨。傳于李秉鼎曰。他囚旣放。此傳旨勿施。明日更勿慢忽之意。嚴飭。
정조 1년
兵曹口傳政事。武兼李東憲。宣傳官李恒遠。相換。
정조 1년
大司憲鄭曉淳。大司諫金尙集。司諫李顯永。副應敎林蓍喆。掌令尹弼秉。校理李在學。副校理李獻慶。修撰李儒慶閔養燮。副修撰沈煥之朴天衡啓曰。請和緩爲先削去其號。依律處斷。條辭見上
정조 1년
又啓曰。請還寢付處罪人韓翼謩放送之命。仍施遠竄之典。條辭見上
정조 1년
請亟寢付處罪人金相福放送之命。爲先施以遠竄之典。條辭見上
정조 1년
大司憲鄭晩淳。大司諫金尙集。司諫李顯永。掌令尹弼秉啓曰。請穩城府定配罪人趾海。濟州牧定配罪人纘海。更令王府。拿鞫嚴問。快施當律。
정조 1년
請薪智島定配罪人敬彬。熊川縣定配罪人成運。亟令王府。更爲拿鞫得情。
정조 1년
請洪樂任。亟命王府。拿鞫嚴問。條辭見上
정조 1년
請杖配罪人韓命周。亟令王府。設鞫嚴問。條辭見上答兩司合啓曰。不允。
정조 1년
掌令尹弼秉啓曰。請大靜縣爲奴罪人金壽賢。依律處斷。條辭見上
정조 1년
請鏡城府定配罪人述海拿鞫。嚴問得情。條辭見上
정조 1년
請洪龍漢。遠地定配。條辭見上
정조 1년
請爲奴罪人河翼龍金重得。亟令王府。拿鞫得情。快正王法條辭見上
정조 1년
請放逐罪人安大濟。更令王府。拿鞫得情。條辭見上
정조 1년
請削黜罪人金漢耆。亟施竄配之典。條辭見上
정조 1년
請海南縣竄配罪人金載順。亟令王府。拿鞫嚴問。條辭見上
정조 1년
請韓後翼。亟令王府。拿鞫嚴問。條辭見上
정조 1년
請昌城府定配罪人趙𡷗。更令王府。拿鞫得情。條辭見上答府曰。不允。
정조 1년
司諫李顯永啓曰。請南海縣圍籬安置罪人具庠。更令王府。嚴鞫得情。快正王法。條辭見上
정조 1년
請大靜縣爲奴罪人金壽賢。更令王府。拿鞫嚴問。依律處斷。條辭見上
정조 1년
諸旌義縣荐棘罪人尹泰淵。亟令王府拿鞫。嚴問得情。快正王法。條辭見上
정조 1년
請爲奴罪人河翼龍金重得。亟命王府。拿鞫得情。快正王法。條辭見上
정조 1년
請海南縣定配罪人李弘濟。亟令王府。拿鞫嚴問。條辭見上
정조 1년
請海南縣竄配罪人金載順。亟令王府。拿鞫嚴問。條辭見上答院曰。不允。啓曰。新除授正言金履鏞。時在慶尙道榮州地。正言李敬一。時在京畿加平地。請竝斯速秉馹上來事。下諭。答曰。下諭事依啓。
정조 1년
鄭民始。以兵曹言啓曰。今正月十七日。武官堂上朔試射日次。故試官望。備擬以入受點矣。親臨推鞫相値。不得爲之之意。敢啓。答曰。知道。
정조 1년
又以兵曹言啓曰。明日親臨推鞫爲之事。命下矣。節目及別雲劍望。當爲磨鍊以入。而判書臣洪樂性。情勢難安。不得擧行。何以爲之。敢稟。休紙下。
정조 1년
李秉鼎。以義禁府言啓曰。前假注書朴宗集。施以屛裔之典事。承傳啓下矣。朴宗集。全羅道寶城郡屛裔。而以承傳內辭意。具罪目。依例發遣府羅將。押送配所。何如。傳曰。允。
정조 1년
李秉鼎。又以義禁府言啓曰。時囚中已捧供未議處者。已就囚未捧供者。竝保放事。命下矣。時囚罪人趙來鎭韓灌洪檍等保放之意。敢啓。答曰。知道。
정조 1년
副修撰朴天衡疏曰。伏以居諸迅駛。歲律忽更。恭惟我聖上。撫時攀慕。益復罔極。仍伏念臣。一儱侗無用物耳。以學術則空疎。以言議則拙劣。其不足備數於淸朝任事之列。非徒臣自知者熟。抑亦聖明之所洞燭也。論思之任。啓沃之責。在臣。不啻若聾者之辨音。瞽者之質色。而連値朝家之多事。不敢爲控免之計。虛縻華啣。殆及周歲。才疎識淺。未效螢爝之補。隨行逐隊。徒貽尸素之譏。每一循省。自不覺背沾汗而顔發騂矣。且臣。受氣虛脆。素善疾病。少失調將。輒復添劇。近又重得寒疾。浹旬彌留。素患痰眩之症。乘虛發作。飮啖全廢。委身床笫。種種形症。雖不敢一一仰溷。而以此病勢。時日之內。萬無束帶供職之望。伏乞聖慈。俯垂諒察亟罷臣職。俾得安意調治。以卒天地生成之澤焉。臣於請急之章。不宜贅及他說。而竊有區區所懷。敢此尾陳。惟聖明。澄省焉。嗚呼。今年。卽殿下嗣服之元年也。殿下之踐位行禮。在於是年。殿下之祈永迓休。在於是年。八城臣庶之所以仰望至治者。亦自是年始。則是年。卽殿下無彊之休。亦殿下無彊之恤。殿下以聰明睿知之姿。受祖宗艱大之業。爲學而不至於堯舜。殿下之責也。爲政而不及於唐虞。殿下之責也。上而天威之疾怒。下而匹夫之不獲。亦莫非殿下之責。則殿下所以警惕而振發。憂勤而勉勵者。當復如何哉。臣竊覸殿下。天姿卓越。學問精邃。今日廷臣。罕有能對揚其萬一者。以言乎講學。則顧問之下。多所窒礙。討論之際。無所闡明。以言乎政事。則除一弊瘼。行一良制。皆出於聖斷。而未嘗由群下之建白。有君無臣之歎。於是乎極矣。而今之議者。又從而爲之言曰。聖學已臻高明。陳腐不足仰勉。治具幾盡修擧。謀猷別無可陳。筵席之上。但聞長順之言。而不聞規箴之語。章牘之間。惟見揄揚之辭。而不見梗直之論。似此氣像。決非治世之盛事。殿下試思卽祚以來。所聞者果有逆耳之言乎。所接者果有敬憚之臣乎。夫言無逆耳。人無敬憚。則自非堯舜禹湯之聖。自不免有自滿自足之心。對臣隣。則易生輕侮之心。施政令。則易有自用之弊。其爲害於政而害於事者。當爲如何哉。臣雖至愚。豈不知聖明之世。決無是事。而區區危明之忱。敢進先事之戒。惟願殿下。毋以講學之已明而有所或懈。無以治法之粗擧而有所或忽。一念之發。必審天理人欲之機。一事之接。必察義利公私之分。常於乙丙燕閒之際。反之身心。事爲之間。必思其害治者何事。治效之未成者何故。民生困瘁。則自責其德化之未敷。臣工恬憘。則自責其振刷之未盡。求言不至。自反其轉圜之量。猶有所未恢。招賢不來。自反其側席之誠。猶有所未至。毋少退托。毋少屈撓。斷然以堯舜三代之治爲期。則君心一定而治不徯應者。未之有也。惟聖明。留念焉。噫。國家興替。在於言路。言路開閉。在於臺閣。臺閣重。則言路開而其國興。臺閣輕。則言路閉而其國危。夫所謂重臺閣者。亦非華其銜而榮其身之謂也。卽所以重其言而責其任也。是以凡諸罪囚。旣命發配而臺閣論之。則輒不得發遣。旣命行刑而臺閣爭之。則亦不得正刑。雖以人主之尊。不能奪臺閣之議。祖宗朝所以重臺閣之意。果何如哉。惟彼韓翼謩金相福之三司之論。爲日久而殿下不有其言。直命放送。假使爭執之論。過於矯激。特放之命。允合中正。論以重臺閣之道。恐不當若是容易。況其處分。有未必盡合於嚴堤防。杜亂萌之義者耶。重罪徑釋。固不免失之太寬。而抑臣之所大懼者。不在於是。竊恐殿下輕臺閣之念。自此而始。從今以往。雖或有大於此者。殿下欲誅則誅之。欲赦則赦之。生殺與奪。一出睿裁。而臺閣之論。不足有無於其間也。殿下之所以待臺閣者。若是其不重。則尙安望讜言之日聞乎。伏願殿下。亟收成命。一以示嚴堤防之道。一以示重臺閣之意。使言責之臣。有所激勵也。嗚呼。懲討之不嚴。由於義理之不明。則人心不定而國不可以爲國矣。顧今王綱已擧。而義理尙多晦塞。天討略行。而人心猶夫滔溺。夫尙魯之凶逆。實載籍之所未有也。跽斬臠分。不足以懲其惡。破家孥戮。不足以洩輿憤。雖以平法之聖意。還收追施之律。而其凶種醜孼之不可使置於輦轂之下。決矣。諸侄之散配。可見其嚴討之義。而今聞其孫。乃敢出沒京洛。自同無故之人。噫。國無法則已。不然。渠安敢以劇賊餘孼。肆然來往於城闉之間乎。聽聞所及。莫不駭憤。臣謂其孫。亦不可不施以竄配之典也。且聞其姻親諸家。初旣聞官而離婚。一自追律還收之後。便卽依舊率置。無復防限。至有以吾家慶等語。發之於公坐者。夫尙賊之惡逆。不以追律之施不施。有所加減。則旣離之婚。又復還續者。抑何義也。其可謂能知逆順之分。而少有嚴畏之意乎。義理之晦塞。堤防之崩壞。莫此爲甚。此而若不嚴加處分。則恐無以定人心而懲亂賊也。噫。聽政義理。實是宗社莫大之計也。正大光明。建天地昭日月。則雖愚夫愚婦。豈不知此等義理。而惟彼朴宗集。日記之事。實有所萬萬駭痛者。記注之任。其官雖微。其職則史也。雖尋常筵話。固當書之惟謹。而況伊日上下酬酢所關。何等重大。乃敢惟意刪去。全沒事實。使凶賊不道之說。必欲掩翳而不著。以爲陰護逆黨。漫漶義理之計。究厥所爲。誠極叵測。而乃以年少官卑之故。置而不論。尙逭屛裔之典。其可謂國有法乎。至於洪良浩趙宗鉉。皆以凶逆腹心爪牙。最有名稱。爲世指目者也。今當黨與鋤治之日。蟣蝨卑微之徒。無或倖逭。而惟彼兩人。偃處京第。爵秩自如。揆以事理。寧有是哉。刑政之乖當。懲討之不公。乃至於是。臣竊爲之慨然也。伏願殿下嚴降處分。明示好惡。以爲戢奸萌杜亂源之道焉。答曰。省疏具悉。上款所勉。當留念。尙賊。卽予之讐。其孫雖免應坐。焉可使之出沒於京輦。依施。吾家慶云云。未知誰某。何不擧名。此必無知妄作。朴宗集事依施。洪良浩趙宗鉉。何足深誅。爾其勿辭。察職。
정조 1년
丁酉正月十七日。兼春秋朴行淳。義禁府啓。坡州前牧使鄭肅良。依大明律不能爲條。大典推斷條施行。啓。傳曰。依允。
정조 1년
丁酉正月十七日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。國榮曰。夜間聖候。若何。上曰。一樣矣。命國榮讀奏副修撰朴天衡上疏。仍賜批。國榮曰。今日親鞫殿座時。雲寶劍落點。未下矣。上曰。雲寶劍。以頃日殿講時受點人。仍爲之。出榻敎上曰。兵判牌招。出榻敎上曰。罪人上闕事。分付。賤臣承命出傳。上命退。諸臣以次出。
정조 1년
行都承旨洪國榮藥院直。左承旨林鼎遠坐直。右承旨李義翊坐。左副承旨鄭民始坐。右副承旨李秉鼎坐。同副承旨李鎭衡坐直。注書二員未差。假注書李兢淵藥院直金勉柱仕直。事變假注書李運彬仕。
정조 1년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而親鞫相値。不得爲之之意。敢啓。傳曰。知道。
정조 1년
傳于鄭民始曰。李光珍崔命鳳外竝上闕。
정조 1년
兵曹口傳政事。以崔雲羽爲公州營將。
정조 1년
吏曹口傳政事。禁府都事沈綏之。軍資奉事金東鎭。相換。
정조 1년
大司憲鄭晩淳。大司諫金相集。司諫李顯永。副應敎林蓍喆。掌令尹弼秉。校理李在學。副校理李獻慶。修撰李儒慶閔養燮。副修撰沈煥之朴天衡啓曰。請和綏爲先削去其號。依律處斷。條辭見上
정조 1년
大司憲鄭晩淳。大司諫金尙集。司諫李顯永。掌令尹弼秉啓曰。請穩城府定配罪人趾海。濟州牧定配罪人纘海。更令王府。拿鞫嚴問。快施當律。條辭見上
정조 1년
請杖猷罪人韓命周。亟令王府。設鞫嚴問。條辭見上
정조 1년
掌令尹弼秉啓曰。請大靜縣爲奴罪人金壽賢。依律處斷。條辭見上請鏡城府定配罪人述海。拿鞫。嚴問得情條辭見上
정조 1년
請韓後翼。亟令王府。拿鞫嚴問條辭見上
정조 1년
請昌城府定配罪人趙𡷗。更令王府。拿鞫得情條辭見上
정조 1년
請削黜罪人李澤遂會遂。竝施屛裔之典。條辭見上
정조 1년
請旌義縣荐棘罪人尹泰淵。亟令王府拿鞫。嚴問得情。快正王法。條辭見上
정조 1년
請海南縣竄配罪人金載順。亟令王府。拿鞫嚴問。條辭見上答院曰。不允。
정조 1년
李義翊。以吏曹言啓曰。兵曹佐郞朴祐源。受由過限未上來。依例改差。何如。傳曰。允。
정조 1년
李秉鼎。以刑曹言啓曰。逆賊尙魯孫鍾烈。自金浦。今方捉來。依傳敎。慶尙道泗川縣定配所。卽爲押送之意。敢啓。傳曰。知道。
정조 1년
鄭民始。以訓鍊都監言啓曰。依下敎挾輦軍及環衛軍兵等。替代之意。敢啓。傳曰。知道。
정조 1년
李秉鼎。以義禁府言啓曰。今此親鞫時。本府都事。當爲備員。出使都事沈綏之。令該曹。卽爲口傳相換。何如。傳曰。允。
정조 1년
丁酉正月十八日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。國榮曰。昨日殿座。終日勞攘。夜間聖候。若何。上曰。一樣矣。國榮讀奏禁府草記。上曰。鞫事蔓延。今日亦難收殺矣。國榮曰。雖是不得已之事。而當此元年之元春。鞫獄之尙不了當。殊甚可悶。訊囚之時。斷獄之際。常存哀矜之心。毋忽欽恤之意。是臣之所望也。上曰。卿之以此勉戒。非止一再。可不服膺乎。上曰。侍衛整齊後。卽入正時。仍命退。諸臣退出。
정조 1년
丁酉正月十八日巳時。上詣金商門外。親鞫入侍時。行都承旨洪國榮。左承旨林鼎遠。右承旨李義翊。左副承旨鄭民始。右副承旨李秉鼎。同副承旨李鎭衡。假注書金勉柱。事變假注書李運彬。記注官卜台鎭。記事官林錫喆以次侍立。上具布裹翼善冠白袍布裹帶。乘輿出興泰門。詣金商門外殿座。領敦寧金陽澤。左議政金尙喆。右議政鄭存謙。判義禁蔡濟恭。同義禁張志恒李在協趙㻐。大司憲鄭晩淳。大司諫金尙集。司諫李顯永。掌令尹弼秉。問事郞廳李秉模李敬養林蓍喆金峙默李在學沈煥之李儒慶沈念祖。刑房都事金東鎭李始喆。文書色都事洪啓學洪彦燮以次進伏訖。尙喆存謙曰。昨日冒寒訊囚。終日勞攘。今又殿座。聖體。何如。上曰。一樣矣。藥房提調徐命善曰。吉更茶。今已煎待。進御。何如。上曰。待下敎入之。上曰。罪人景聃。上之。仍顧謂大臣曰。罪人處。別無問目之更爲書問者乎。尙喆曰。別無更書者。依前問目。直以假綸音所出處。直招之意。問之。好矣。上曰。然矣。景聃上之。上曰。促捧遲晩。可也。罪人更招云云。見事變日記上曰。端緖旣已綻露。渠雖喙長三尺。焉敢粧撰乎。加刑嚴問。罪人終不直招。上曰。更使李宗諤面質。可乎。尙喆曰。宗諤。素怯於景聃。不敢明証。而景聃之撐死隱諱。萬萬痛惋。不必更質矣。上曰。然矣。渠姪坤培往見時。有綸音酬酢乎。以此更問之。罪人更招曰。坤培來見。在於八月。而果有綸音當爲頒布之說云云。見事變日記上曰。分付問郞。罪人招辭。仔細錄之。又敎于左相曰。宗諤處。更爲盤問。則根抵益當綻露矣。尙喆曰。然矣。上曰。景聃姑下。宗諤上之。林蓍喆奏曰。獄體至重。罪人捧招書出後。每每讀諭。毋使相左。好矣。濟恭曰。獄體本來如是。此是前例矣。上曰。玉堂所奏。是矣。隨卽翻諭。可也。如是爲之。則文案亦可詳備無漏矣。尙喆曰。然矣。如是分明然後。當爲信案矣。罪人李宗諤上之。上曰。以景聃書札中說話質問。而加刑問之。宗諤更招云云。見事變日記上曰。罪人訊杖。幾度乎。濟恭曰。十一度矣。上曰。姑爲停刑。下幕。景聃更上之。景聃上之。上曰。加刑嚴問。上曰。捕廳從事官入侍。從事官進伏。上曰。罪人捧供。何以爲之乎。對曰。連爲待令於作門。未能詳知。上曰。出去知入。從事官退出。還入奏曰。內司書員。捉致盤問。而終不直招云矣。上入少次。敎曰。景聃連爲嚴刑。又敎曰。渠雖凶宦。豈敢如是乎。渠之罪惡。旣已彰露無餘。從速遲晩之意。捧結案以奏。上曰。捕將入侍。志恒持本廳罪人招供進伏。上曰。諸供中。有疑端者乎。志恒曰。別無疑端。而景聃之傔人招供。有數人干連者矣。上命志恒退出。上曰。景聃卽正法者。畢竟捧遲晩後乃已。救療次姑爲下幕。罪人宗諤及禮男。上之。宗諤禮男上之。宗諤加刑更招後。與禮男面質。見事變日記上曰。罪人李光珍。上之。與宗諤面質後。上曰。宗諤訊杖。幾度乎。尙喆曰。昨今訊杖之數。尙未準次矣。上曰。連爲加刑。滿一次後下幕。景聃更上之。上曰。副提調持加減心腎湯入侍。出榻敎國榮進伏。醫官慶絢奉進湯劑。上進御後殿座。上曰。景聃直捧遲晩。可也。尙喆曰。罪人若又準刑。則似有經斃之慮矣。濟恭曰。聞勺水不入口云矣。國榮曰。渠之凶心。必欲杖斃矣。上曰。金履準。出於宗諤之招。此果何如人耶。命善曰。時任公州營將矣。上曰。所謂李郞廳者。又出於捕廳罪人之招。問于景聃處。倂與金履準發捕。可也。上曰。景聃。姑爲下幕。韓景勛上之。上曰。公州營將金履準改差。其代。卽爲口傳差出。當日辭朝。出榻敎罪人景勛及宗諤更上之。兩罪人上之。相與面質。招辭見事變日記濟恭曰。罪人李仁慶俄已發捕。而不知住着處。姑未捉得云。分付捕廳。密捕。似好矣。上曰。分付。可也。上曰。罪人景勛下幕。申大權亦爲發捕。仍命書傳敎曰。親鞫姑罷。明日爲之。兵判洪樂性進前曰。明日侍衛軍兵。亦依昨日例替直。而禁軍亦以只入直擧行乎。上曰。禁軍則入番外。以一番擧行。可也。樂性曰。然則合入直當爲二番矣。上命書傳敎曰。侍衛將士之連日勞苦可悶。明日殿座。堂下侍衛宣傳官外。只以入直擧行。禁軍入番外。只以一番擧行。上還內時下敎曰。日已昏黑。而廣達門內火具。何不待令乎。知入。民始曰。火具。例自工曹進排。而未及待令云矣。上曰。工曹當該郞廳推考。上還內。諸臣以次退出。
정조 1년
行都承旨洪國榮藥院直。左承旨趙㻐坐直。右承旨林鼎遠坐。左副承旨李義翊坐。右副承旨鄭民始坐。同副承者李鎭衡坐直。注書二員未差。假注書李兢淵藥院直金勉柱仕直。事變假注書李運彬仕。
정조 1년
以文臣朔試射試官望。傳于李義翊曰。殿座相値。置之。
정조 1년
傳于鄭民始曰。罪人李宗諤韓景勛朴鳳興李景聃許根。上闕。
정조 1년
吏曹口傳政事。以李命植爲同義禁。以尹塾林濟遠成鼎鎭爲兵曹佐郞。
정조 1년
備忘記。傳于李鎭衡曰。嗚呼。陳之於先大王者。卽臣子之分義。而陳之於予者。非但不忍言不敢道。又非但不忍提不敢說。爲予之逆。爲先大王之逆。爲景慕宮之逆也。欲復詳諭。五內分崩。哽咽而不能長語矣。今日見尹塾副擬。特爲點下者。卽是先大王。御製祭文於韓光肇。而予之嚴訊於韓光䋜之意也。亦是予上章於先朝。而先大王傳敎。又以後或敢提者爲逆爲敎之意也。斯豈非明義理正是非之一大關棙乎。銓曹旣已檢擬。可見朝廷之心。如予之心。何可久沈於郞僚。在外玉堂許遞。兵曹佐郞尹塾。副校理除授。牌招察任。
정조 1년
以備忘記。傳于李鎭衡曰。可贈故執義朴致隆。故縣監林德躋職。
정조 1년
傳于李鎭衡曰。明日藥房日次問安。勿爲之。
정조 1년
大司憲鄭晩淳。大司諫金尙集。司諫李顯永。副應敎林蓍詰。掌令尹弼秉。校理李在學。副校理李獻慶。修撰李儒慶閔養燮。副修撰沈煥之朴天衡啓曰。請和緩爲先削去其號。依律處斷。條辭見上
정조 1년
請亟寢付處罪人金相福放送之命。爲先施以遠竄之典。條辭見上答三司合啓曰。不允。
정조 1년
請薪智島定配罪人成運。亟令王府。更爲拿鞫得情。條辭見上
정조 1년
請洪樂任。亟命王府。拿鞫嚴問條辭見上
정조 1년
請黑山島定配罪人金龜柱。依律處斷條辭見上
정조 1년
請洪龍漢遠地定配。條辭見上
정조 1년
請旌義縣荐棘罪人尹泰淵。亟今王府。拿鞫嚴問得情。快正王法。條辭見上
정조 1년
請還寢南海縣島配罪人尹蓍東放送之命。條辭見上答旣曰。不允。
정조 1년
林鼎遠。以禮曹言啓曰。今此吊慰差倭齎來賻儀物種。今始上來。依例看品別單書入。而東萊府使柳戅牒報中。以爲前卓紅漆。有略干色傷處。圓盆十枚小窳不正。令譯官等責諭差倭。使之改納。則同倭言內。莫重之物。十分操心領來。而越海之際。爲濕氣所薰。致此傷窳。而此非館中可改之物。乃是大坂城造成者。雖欲改來。數千里往來。將費累月。進上遲滯。極爲惶悶爲答矣。賻物上送。不但有限。還給改納。事體難便。在前如此之時。多有參酌捧上之例。故姑爲捧上上送云矣。莫重進上物種。若是有頉。事體雖極未安。邊臣旣有論報。今番則參酌捧入。而此後凡於進上物種。各別嚴飭捧納之意。更爲分付。何如。傳曰。允。
정조 1년
趙㻐。以義禁府言啓曰。今此親鞫時。本府都事當爲備員。出使都事崔範重。卽令該曹。口傳相換。何如。傳曰。允。
정조 1년
吏曹口傳政事。禁府都事崔範重。訓鍊主簿李始喆。相換。
정조 1년
李義翊。以訓鍊都監言啓曰。依傳敎挾輦軍及環衛軍兵等替代之意。敢啓。傳曰。知道。
정조 1년
鄭民始。以兵曹言啓曰。依下敎侍衛禁軍武藝別監及羅卒等處。療飢之意。敢啓。傳曰。知道。
정조 1년
丁酉正月十九日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆。以次進伏訖。國榮曰。連日勞動之餘。聖體。若何。上曰。別無所損矣。國榮曰。日寒尙今未解。屢日殿座。恐損玉候。下情固已憂慮萬萬。而至於環衛軍兵之逐日勞苦。亦甚可悶。今日則如無別般端緖。早爲收殺。似好矣。上曰。軍兵之勞苦。實爲可悶。故今日將欲收殺矣。國榮曰今日之內。若有端緖未盡究者。以推鞫爲之。亦似不妨矣。上曰。然矣。國榮讀奏公事訖。上曰。侍衛整齊後。卽入正時。仍命退。諸臣以次出。
정조 1년
丁酉正月十九日巳時。上詣金商門外。親鞫入侍時。行都承旨洪國榮。左承旨林鼎遠。右承旨李義翊。左副承旨鄭民始。右副承旨李秉鼎。同副承旨李鎭衡。假注書金勉柱。事變假注書李運彬。記注官卜台鎭。記事官林錫喆以次侍立。上具布裹翼善冠白袍布裹帶。乘輿出興泰門。國榮奏曰。右副承旨李秉鼎。素患脚病。猝然添劇。難察刑房之任。合有變通之道。敢此仰達矣。上命書傳敎日。右副承旨李秉鼎許遞。殿座。承旨不可不備。右尹趙㻐除授。又命書傳敎曰。承旨房仍。上曰。同義禁未差。代口傳差出。待下批牌招察任。上詣金商門外殿座。領敦寧金陽澤。左議政金尙喆。右議政鄭存謙。判義禁蔡濟恭。同義禁張志恒李在協李命植。刑房承旨趙㻐。大司憲鄭晩淳。大司諫金尙集。司諫李顯永。掌令尹弼秉。問事郞廳李秉模李敬養林蓍喆金峙默李在學沈煥之李儒慶沈念祖。刑房都事金東鎭李時喆。文書色都事洪啓學洪彦燮以次進伏訖。尙喆存謙曰。聖體連日勞攘。果無損節乎。上曰。一樣矣。上曰。罪人李仁慶。上之。書問目讀諭。李仁慶上之。取招。見事變日記上入小次。命副提調持吉更茶入侍。國榮進伏。醫官慶絢奉進吉更茶。上進御後殿座。敎曰。罪人當與景聃面質。勿爲相左。一一直招之意。更問之。招辭見事變日記上曰。李仁慶。姑爲下幕。朴鳳興上之。上曰。騎郞中入參侍衛者。誰也。兵判洪樂性對曰。本曹郞廳。或在外或未差。故作門待令外。無他侍衛者矣。上曰。在外兵曹郞廳改差與未差。代口傳擇差。出榻敎上曰。朴鳳興下幕。禮男上闕。景聃更上之。上曰。刑房都事。誰也。㻐曰。金東鎭也。上曰。誰之族乎。㻐曰。金華鎭之四寸也。罪人景聃更招後。上曰。景聃下幕。禮男上之。禮男原情後。上曰。禮男下幕。上曰。景聃。方爲侍陵官。渠敢吟咏。其亦濫矣。尙喆曰。然矣。觀其所作。似能識字矣。上曰。申大權上之。書問目讀諭後。上曰。罪人曾經。何官乎。樂性曰。曾經武兼矣。上曰。誰之子乎。問于侍衛宣傳官以奏。樂性曰。申泰河之孫云矣。上曰。罪人沈纘祖入來乎。濟恭曰。尙未入來矣。上曰。沈纘祖。誰之至親乎。樂性曰。沈義希之侄也。上曰。申大權下幕。宗諤更上之。上曰。騎郞望筒。催促入之。國榮持入。奏曰。俄有另擇之敎。而今見望筒。循例擬入矣。上曰。吏曹堂上推考。兵曹佐郞望。更爲擬入。出榻敎上曰。宗諤更與景聃面質。若不明白。則渠歸自犯之科。以此更問之。罪人招辭。詳記於鞫案。可也。上曰。景聃上之。與宗諤。使之更質。景聃上之。與宗諤面質後。宗諤先爲下幕。景聃更招云云。見事變日記上曰。景聃畢竟捧遲晩而後已。姑爲下幕。分付救療官。着實看護。可也。罪人沈纘祖囚單。入啓。上曰。直爲上之。國榮讀奏騎郞望。上曰。尹塾。年爲幾何。國榮曰。年近五十矣。上曰。因此思之。每當歲抄。朴致隆欲爲蕩滌。而未果矣。今此銓曹之檢擬。尹塾。善爲之矣。林德躋間經。何官乎。藥房提調徐命善曰。年前卽蒙蕩滌。其後出宰務安矣。上曰。然乎。上曰。沈纘祖別無可問之端。放送。好矣。尙喆曰。然矣。上曰。禁堂之意。何如。志恒曰。略有言端之可問者矣。上曰。以今招辭觀之。別無更問者。然此後又若緊入於罪人之招。則當不免矣。諭以此意。特爲放送。上曰。罪人許根。上之。又敎曰。申大權外諸罪人皆下府。許根捧招後。亦爲下府。上曰。申大權上之。上顧謂大臣曰。此亦別無可問者矣。尙喆曰。然矣。而渠旣出入於宦侍家。則亦豈全然無罪乎。上曰。姑爲放送。上曰。捕廳罪人。何當入來乎。尙喆曰。再明間。似當入來矣。上命書傳敎曰。親鞫姑罷。三明日爲之。上乘輿還內。諸臣以次退出。
정조 1년
丁酉正月十九日酉時。上御尊賢閣。副提調持湯劑入侍時。副提調洪國榮。假注書李兢淵。記注官卜台鎭。記事官林錫喆。醫官慶絢以次進伏訖。絢奉進湯劑。上進御。上曰。故執義朴致隆。前已敍用乎。國榮曰。未能詳知矣。上曰。朴致隆敍用與否。注書知入。賤臣承命出問。還奏曰。已敍用云矣。上曰。朝者備忘。何如。國榮曰。備忘中明義理正是非之敎。誠好矣。上曰。朴致隆林德躋贈職之命。可見予意之所在矣。國榮曰。然矣。此亦出於明義理正是非之聖意。在廷之臣。孰不欽歎乎。讀奏狀啓訖。命退。諸臣以次出。
정조 1년
行都承旨洪國榮藥院直。左承旨趙㻐坐。右承旨林鼎遠坐。左副承旨李義翊坐直。右副承旨鄭民始病。同副承旨李鎭衡坐直。注書二員未差。假注書李兢淵藥院直金勉柱仕直。事變假注書李運彬仕。
정조 1년
傳于趙㻐曰。左捕將入侍。
정조 1년
趙㻐啓曰。左捕將張志恒。依下敎來矣。傳曰。入侍。
정조 1년
傳于林鼎遠曰。同副承旨入侍。
정조 1년
趙㻐。以都摠府言啓曰。副摠管金魯鎭。以漢城府左尹。本府坐起晝仕出去之意。敢啓。傳曰。知道。
정조 1년
李義翊。以吏曹言啓曰。新除授咸鏡都事李頤祥呈狀內。矣身。自日前。重得朣病。方始成膿。向減無期。時月之內。萬無回蘇遠赴之勢云。試日漸迫。病勢如此。則不可等待其差歇。依例改差。何如。傳曰。跡涉規避。事甚駭然。此草記勿施。自本曹催促下去。
정조 1년
李鎭衡。以禮曹言啓曰。製述文臣中五十一歲人員。依法典減下。被抄案。改修整以入之意。敢啓。傳曰。知道。
정조 1년
李鎭衡。以兵曹言啓曰。新除授慶尙左兵虞候鄭宅興。矣身父方在會寧任所。而今年六十八歲矣。素抱痰癖之症。近益添劇。症情十分危毒。專人來奇。自聞此報。方寸難定。卽欲發行之不暇。而所帶職名。虛縻累月。分義惶悚。呈狀乞遞。情理旣如是。則不可强令赴任。罷黜。何如。傳曰。允。
정조 1년
大司憲鄭晩淳。大司諫金尙集。司諫李顯永。副應敎林蓍喆。掌令尹弼秉。校理李在學。副校理李獻慶。修撰李儒慶閔養燮。副修撰朴天衡沈煥之啓曰。請和緩爲先削去其號。依律處斷。條辭見上
정조 1년
請薪智島定配罪人敬彬。熊川縣定配罪人成運。亟令王府。更爲拿鞫得情。條辭見上
정조 1년
請爲奴罪人河翼龍金重得。亟令王府。拿鞫得情。快正王法。條辭見上
정조 1년
請河東府定配罪人李克生。依律處斷條辭見上
정조 1년
請削黜罪人李澤遂會遂。竝施屛裔之典條辭見上
정조 1년
請昌城府定配罪人趙𡷗。更令王府。拿鞫得情。條辭見上答府曰。不允
정조 1년
司諫李顯永啓曰。請南海縣圍籬安置罪人具庠。更令王府。拿鞫嚴問。依律處斷。條辭見上
정조 1년
請爲奴罪人金壽賢。更令王府。拿鞫嚴問。依律處斷。條辭見上
정조 1년
請海南縣定配罪人李弘濟。亟令王府。拿鞫嚴問條辭見上
정조 1년
請還寢南海縣島配罪人尹蓍東放送之命。條辭見上答院曰。不允。
정조 1년
知事具善復疏曰。伏以日月易邁。歲律載新。仰惟聖孝哀慕。益復靡極。臣民攀號。又當如何。仍念臣。姿本庸駑。百無一取。而猥蒙我殿下陶甄剪拂之渥。一歲之中。再叨中權。又陞峻秩。仁天雨露。若偏臣身。殆非從古人臣之所能得者也。臣之闔門。攢手感祝。恩山德海。報答無階。則惟有臣竭力盡瘁。生死向前而已。臣之此心。可質神天。第臣稟賦虛脆。肢體充肥。行步運用。不能便利。況今犬馬之齒。洽滿六旬。衰頹已甚。疾病轉痼。年前墜傷之後。餘症尙苦。遇寒輒劇。而向於正朝祭班。偶然跌足。腰脅閃挫。驚痰凝聚。牽疼不堪。轉側須人。雜試砭焫。略無效應。宛轉床席。作一籧篨。失今不治。實有廢疾之慮。此莫非臣過福之災也。要之時月之內。萬無起動之勢。而所帶將任。非比閑司。有不可一日瘝曠。作臣養病之坊。而元月賓對。一未進參。日夕惶悶。如添一病。今於大僚請推。尤萬萬悚蹙。玆敢不避猥越。疾聲哀籲於天地父母之前。伏乞聖慈俯垂矜諒。特許解臣將任。俾得以及時調治。以尋生路。不勝萬幸。臣於乞免之章。不宜妄有論列。而事關軍務。不得不略此附陳焉。糧餉。有軍之最緊重者。本廳軍餉。專靠保米。而一年所收。常患不足。此是前後以米爲木。過數換作之致。今若計其放糧之數。自前保米之邑。量宜還復。則在外邑。別無掣礙之端。於本廳。可爲支計之道。請令廟堂稟處焉。答曰。省疏具悉。卿其勿辭。調理行公。
정조 1년
丁酉正月二十日。兼春秋朴行淳。刑曹啓目。以朴守勳崔敬龍竝仍配。劉德三參酌。金仁昌何配。河福得朴景元黃守文金曄竝放。其餘罪人。竝以疏釋之意。分付道臣。何如。啓。傳曰。依允。金仁昌段。雖未知獄情之如何。而該道臣。旣置稟秩。則似有所見而然是如乎。詳考文案。更爲草記稟處爲旀。金曄段。不過遐陬窮儒。希覬賞典之致。不足深責是置。放送爲旀。辛聖大段。罪係科場。徧配屬耳。勿論爲旀。回啓外金鎭國鄭光淳僧呂策金光澤崔福潤等段。罪犯俱不甚重。且當霈澤。竝放送爲旀。金龍彩段。與慶尙道回啓中。李永國等。同一罪犯。則該曹回啓之時。一放一仍。有何所見是喩。事涉不察是置。亦爲放送爲旀。金光西奴歸才金之兌等段。與他道千世翊輩同罪是置。一體減等爲旀。該道啓本朱繼範。以繼龍誤書是如。本曹難請推考是乃。本曹回啓中金萬守。亦以萬壽誤書。則等是疎漏。罰無異同。該堂亦爲推考爲良如敎。
정조 1년
刑曹啓目。請定配罪人未放秩中金奉協等。不可異同。竝放送。朴重大等。分揀放送。沈涑李基祖等。亦以疏釋之意。分付。何如。啓。傳曰。依允。金奉協柳範崔重贊方聖裕等段。當此嚴科場之時。不可乍配旋宥。竝勿論爲旀。其外咸舜恭段。與羅將之手犯有間是遣。金宗運段。旣於他道之路德壽。該曹請置放秩。則假稱之罪。初無異同。亦爲放送爲旀。全致慶段。雖曰令前。身爲內司官吏。侵虐外邑之罪。亦不可屬之大霈。而遽然放釋。以啓僥倖之習。姑爲減等爲良如敎。
정조 1년
刑曹啓目。請罪人仍秩中。張後齡等竝放送事。啓。傳曰。依允。千世翊韓愼康等段。雖當大霈。俱以內需司推刷官吏。侵漁良民之狀。萬萬駭然是置。其在懲後之道。不可以事在令前。而有所寬假減等爲旀。李綎段。罪犯。不至甚重。放送爲旀。甘來顯段。湖南之黃守文。纔於昨秋發配。所犯又非此漢之比。而該曹回啓。旣請放送。則來顯耳。亦編配七年。罪又差輕。而反在勿論之科。事甚不均是置。亦爲放送爲乎矣。該堂亦難免不能照檢之失。推考爲良如敎。
정조 1년
刑曹啓目。請罪人金泗澄等置之疏釋。李䕟等分揀放送。啓。傳曰。依允。李齊億段。與他道李永國等。無甚間隔。未詳本罪之如何。更爲革記稟處爲良如敎。
정조 1년
刑曹啓目。罪人尹起莘。更爲嚴刑。期於得情。啓。傳曰。依允。更加嚴刑取服爲良如敎。
정조 1년
刑曹啓目。請罪人奴金伊。更推加刑。啓。傳曰。依允。除尋常。各別嚴刑。期於取服爲良如敎。
정조 1년
丁酉正月二十日午時。上詣孝明殿。晝茶禮親奠入侍時。行左承旨趙㻐。右承旨林鼎遠。右副承旨李義翊。同副承旨李鎭衡。假注書李兢淵。記注官卜台鎭。記事官林錫喆以次侍立。上具衰服。自齋殿。詣孝明殿。行晝茶禮。儀注上同禮畢。上還入齋室。諸臣以次退出。
정조 1년
丁酉正月二十日申時。上御尊賢閣。藥房副提調持湯劑入侍時。副提調洪國榮。假注書李兢淵。記注官卜台鎭。記事官林錫喆。醫官慶絢以次進伏訖。絢奉進湯劑。上進御。上曰。朴致隆林德躋。皆以堂上贈職耶。國榮曰。林德躋曾於先朝。旣贈承旨。今番則當以嘉善贈職。朴致隆則當贈堂上職矣。上曰。捕將入侍。賤臣承命召入。捕盜大將張志恒進前。上曰。獄情之端緖。尙未究得。更送捕校。各別譏捕。可也。仍命退。諸臣以次出。
정조 1년
丁酉正月二十日申時。上御尊賢閣。同副承旨入侍時。同副承旨李鎭衡。假注書李兢淵。記注官卜台鎭。記事官林錫喆。以次進伏訖。上命書諸道放未放啓本判付訖。命書傳敎曰。咸鏡道放未放啓本中。逆賊趾海述海翼雲等。俱不去姓。至於尙魯俱姓。又從以俱官。大是矇然。咸鏡監司趙重晦。緘辭從重推考。上曰。左副承旨入侍。左副承旨李義翊進前。上命鎭衡先退。命義翊書傳敎曰。諸道放未放啓本。待其齊會。欲回啓。故以致經歲矣。今則旣皆稟處。令該曹。卽爲發關。俾勿遲滯。又命書知事具善復疏批。命退。諸臣以次出。
정조 1년
行都承旨洪國榮藥院直。行左承旨趙㻐坐。右承旨林鼎遠坐。左副承旨李義翊坐。右副承旨鄭民始坐直。同副承旨李鎭衡坐直。注書二員未差。假注書李兢淵藥院直金勉柱仕直。事變假注書李運彬仕。
정조 1년
以承傳色口傳下敎曰。景慕宮奉審承旨。入來乎。知入。
정조 1년
林鼎遠啓曰。明日親鞫殿座相値。視事。頉稟。傳曰。知道。
정조 1년
鄭民始。以都摠府言啓曰。今日入直內三廳武兼禁軍及殺手等枝藝中日廳習射。而武藝別監軍兵等。出去景福宮試放事。請出標信。答曰。知道。
정조 1년
又以都摠府言啓曰。副摠管李昌運。以今日入直武藝別監軍兵等試放事。景福宮晝仕出去之意。敢啓。答曰。知道。
정조 1년
傳于洪國榮曰。奉審承旨入侍。
정조 1년
傳于洪國榮曰。副提調持加減心賢湯。入侍。
정조 1년
傳于鄭民始曰。右副承旨。入侍。
정조 1년
李義翊。以禮曹言啓曰。皇壇壇上及祭器等物。每年孟春。戶禮曹堂上奉審事。定式矣。今正月二十五日。臣曹與戶曹堂上。奉審後稟處。何如。傳曰。允。
정조 1년
鄭民始。以刑曹言啓曰。咸鏡道放未放回啓判付內。李齋億段。與他道李永國等。無甚間隔。未詳本罪之如何。更爲草記稟處事。判下矣。臣取考李齊億。當初被配時御史査啓。則李永國。與李齊億。俱因擊鼓鳴冤。至於編配。罪名雖似相近。而永國則不過因其山訟。欲禁不當禁之地。致有誣罔之擧。而至於齊億則百餘名民人世傳之畓。欲爲白地勒奪。前後起訟。幾至十餘次。而輒皆見屈。初不受賜。而謂之賜牌。且以御印坪巖刻等說。做出呼籲。節節欺罔。不可以罪目之差近。遽議放釋。故果不擧論矣。齊億之非理好訟。假稱賜與。敢又擊鼓。誣罔天聽之罪。有難輕議。依前仍配。何如。傳曰。允。
정조 1년
又以刑曹言啓曰。全羅道放未放回啓判付內。金仁昌段。雖未知獄情之如何。而該道臣。旣置稟秩。則似有所見而然。詳考文案。更爲草記稟處事。判下矣。臣詳考獄案。則金仁昌。與其隣人南海天。深夜爭鬨。以頭拳。撲海天之胸膛與鼻梁。鼻口。紅血流出。未過數時。仍至致命。成獄檢驗。完決同推。丁亥審理時。因道臣狀聞。以其無看證傷處之不緊重。減死定配。而觀其看證李春三招。則以爲海天之妻。來言其夫與人爭鬪。出來挽止。又曰。終夜重痛。一室遑遑。或給冷水。或給糞水云爾。則雖與被打時目見有異。若其鬪鬨被傷則的實。而相詰後不移時致命者。終不無疑晦之端。有難遽議放釋。故果請仍配矣。本事旣如此。則有不可輕易放送。依前仍配。何如。傳曰。允。
정조 1년
丁酉正月二十一日巳時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆。以次進伏訖。國榮曰。夜間聖候。若何。上曰。一樣。而今日。卽景慕宮誕辰也。追慕之懷。實難自抑。國榮曰。伏想殿下追遠之慕。不匱之思。區區下情。不知所達矣。上曰。欲爲親行酌獻之禮。粗伸追慕之忱。而動駕之頻數。亦甚可悶。不得遂意。尤極悵缺矣。國榮曰。承此下敎。抑情之聖意。不勝欽仰。凡於政令事爲之間。推此聖心。恒存任情之戒。勿解愼初之念。是臣所望也。上曰。所奏。是矣。國榮讀奏狀啓訖。上曰。都承旨馳詣景慕宮。奉番以來。出榻敎仍命退。諸臣以次出。
정조 1년
丁酉正月二十一日巳時。上御尊賢閣。奉審承旨入侍時。行都承旨洪國榮。假注書金勉柱。記注官卜台鎭。記事官林錫喆進伏訖。上曰。殿內亦爲奉審乎。國榮曰。奉審矣。上曰。當此解凍之時。殿宇無雪水滲漏處乎。國榮曰。無頉矣。上曰。左承旨馳詣永祐園。奉審以來。出榻敎命退。承史退出。
정조 1년
丁酉正月二十一日申時。上御尊賢閣。藥房副提調持湯劑入侍時。副提調洪國榮。假注書李兢淵。記注官卜台鎭。記事官林錫喆。醫官慶絢以次進伏訖。絢奉進湯劑。上進御。上曰。奉審承旨。姑未入來乎。國榮曰。姑未入來矣。國榮讀奏刑曹草記。上曰。金仁昌事。何如。國榮曰。雖以看證之不明。用其減死之律。而使人致命。罪旣不輕。該曹仍配之請。誠得體矣。上曰。然矣。李齊億事。亦何如。國榮曰。非理好訟。誣罔天聽之罪。亦不可輕議放釋矣。上命書判付。仍命退。諸臣以次出。
정조 1년
行都承旨洪國榮藥院直。行左承旨趙㻐坐。右承旨林鼎遠坐直。左副承旨李義翊坐。右副承旨鄭民始坐直。同副承旨李鎭衡坐。注書二員未差。假注書李兢淵藥院直金勉柱仕直。事變假注書李運彬仕。
정조 1년
趙㻐啓曰。明日常參經筵。取稟。傳曰。停。
정조 1년
傳于趙㻐曰。罪人崔命鳳李光珍外竝上闕。